O‘zbekistonda koronavirusga chalinish holatlari 28 taga oshdi. Kasallanganlarning umumiy soni 3843 nafarga yetdi

O‘zbekistonda koronavirus infeksiyasi qayd etilganlar soni 3-iyun soat 23:00 holatiga ko‘ra 28 taga oshdi. Kasallanganlarning umumiy soni 3843 nafarni tashkil etmoqda, deb xabar beradi Sog‘liqni saqlash vazirligi matbuot xizmati.
Yangi kasallanish holatlarining 15 tasi Navoiy viloyatida, 2 tasi Toshkent shahrida, 1 tasi Samarqand viloyatida koronavirusga chalinganlar bilan muloqotda bo‘lib karantinga olingan fuqarolar orasida, 10 tasi esa karantin markazidagi (shundan 9 tasi Moskvadan charter reys bilan kelgan, 1 tasi esa koronavirusga chalingan bemor bilan muloqotda bo‘lgan fuqaroda) fuqarolar orasida aniqlangan.
Eslatib o‘tamiz, 3-iyun kuni soat 17:00 holatiga ko‘ra, koronavirusga chalinganlar soni 46 nafarga ko‘payib, 3815 nafarga yetgani xabar qilingandi. 3-iyun kuni Toshkentda 72 yoshli erkak vafot etdi va O‘zbekistonda koronavirusdan vafot etgan bemorlar soni 16 nafarga yetdi.